Generelt er tematikken i kunstverkene knyttet opp mot natur, dyrevern og økologi. Det er ikke bare Afrikas ville dyr som blir brukt som motiv, men også norske ville dyr. Elgen har blitt brukt i flere teknikker og materialer. Selv sier hun at det var en utfordring å jobbe med et så «klisjebelastet» motiv, men at inspirasjonen fra de afrikanske hulemaleriene ble viktig for framstillingen. Hagen forklarer: «Dyret skal oppleves som levende samtidig som jeg søker å gi en form som er mer symbolsk, et slags dyreikon». Alle verkene er i sort/hvitt, og ble vist i utstillingen «Alces Alces», som betyr elg, i Oslo Kunstforening i 2000.